Veronika obyčajná

**Veronika obyčajná** () je druh z rodu veronika z čeľade skorocelovité (*Plantaginaceae*). Je to trváca bylina s dvojradovo chlpatou byľou. Jej prirodzený areál sa rozprestiera od Európy po Sibír a strednú Áziu.

## Opis
Veronika obyčajná je trváca bylina s plazivým podzemkom a krátkymi tenkými podzemnými a nadzemnými poplazmi. Byľ je vystúpavá, oblá, 10 až 40 cm dlhá a po celej dĺžke husto dvojradovo chlpatá.

Protistojné listy sú sediace alebo krátko stopkaté (do 4 mm), hrubo vrúbkovane pílkovité, široko vajcovité a na vrchole tupo končisté. Sú tmavozelené, na líci riedko chlpaté, na rube najmä na žilnatine a okraji husto odstávajúco chlpaté. Listene sú podlhovasto kopijovité, riedko dlho chlpaté.

Štvorpočetné kvety sú usporiadané spravidla v protistojných, dlhostopkatých, riedkych, 10 až 30 kvetých strapcoch. Koruna kvetov má priemer 10 až 15 mm, je svetlo až sýtomodrá (zriedka ružová až biela), tmavo žilkovaná, v strede s výrazným bielym krúžkom. Dolný lupienok je užší ako ostatné. Nitky oboch tyčiniek sú kratšie ako koruna. Čnelka je dlhá 4 až 5 mm. Stopky kvetov po odkvitnutí sú dlhé 5 až 10 mm a sú husto krátko chlpaté. Kalich je štvordielny, podlhovasto kopijovitý, dlhý 4 až 6 mm. Kvety opadávajú už deň po rozkvitnutí a sú citlivé aj na silnejšie otrasy.

Plodom je obrátene srdcovitá tobolka (4 x 5 mm), z boku výrazne stlačená, na vrchole plytko vykrojená a kratšia ako kalich. Obsahuje oválne semená. Čnelka aj po odkvitnutí ostáva spojená s tobolkou.

## Rozšírenie
Pôvodný areál rozšírenia veroniky obyčajnej je takmer celá Európa až Sibír a stredná Ázia. Zavlečená je aj do východnej Ázie a do Severnej Ameriky. Na Slovensku sa vyskytuje hojne a viac menej rovnomerne, s najvyšším zaznamenaným výskytom vo výške 1800 m n. m.    

## Ekológia
Veronika obyčajná kvitne od apríla do augusta (septembra). Rastie na vlhkých a skôr zatienených stanovištiach, na výživných, humóznych, piesočnatých pôdach, s výskytom od nížinného až do horského stupňa. Je to hojný druh lúk, pasienkov a svetlých lesov.

Dôležitý faktor v populačnej dynamike veroniky obyčajnej je zber jej semien bylinožravými mravcami, ktoré sú schopné ich prenášať aj na pomerne veľké vzdialenosti. Významným cudzopasníkom, ktorý parazituje na tomto druhu je aj *[[Jaapiella veronicae]]*, dvojkrídly hmyz z čeľade *[[Cecidomyiidae]]*. V hálke, vytvorenej zvyčajne na vrchole stonky, býva niekoľko chlpatých pomarančových lariev. Časť sa ich zakuklí v hálke, v bielom zámotku a ďalšia časť hibernuje v zemi.

## Význam a využitie
Vysušený materiál z veroniky obyčajnej sa v tradičnej rakúskej medicíne využíva na prípravu liečivého čaju na nervovú sústavu, dýchacie cesty, obehovú sústavu a metabolizmus.

## Poddruhy
Webové stránky POWO rozlišujú v rámci druhu tieto poddruhy:
* veronika obyčajná pravá (*Veronica chamaedrys* subsp. *chamaedrys*) v širšom zmysle – rozšírená od Európy po Sibír a strednú Áziu 
* ''Veronica chamaedrys'' subsp. ''chamaedryoides'' – s prirodzeným výskytom v Grécku; do roku 1991 uvádzaná ako samostatný druh *Veronica chamaedryoides*.

Bežnejšie je delenie, v ktorom je prvý vyššie uvedený poddruh rozdelený na menšie poddruhy, t.j. takéto delenie:
* veronika obyčajná pravá (*Veronica chamaedrys* subsp. *chamaedrys*) v užšom zmysle
* veronika obyčajná lesklá (*Veronica chamaedrys* subsp. *micans*)
* veronika obyčajná viedenská (*Veronica chamaedrys* subsp. *vindobonensis*) - alternatívne zaraďovaná ako samostatný druh veronika viedenská (*Veronica vindobonensis*)
* ''Veronica chamaedrys'' subsp. ''krumovii'' - t. j. *Veronica chamaedrys* subsp. *chamaedrys* x *Veronica chamaedrys* subsp. *chamaedryoides*
* ''Veronica chamaedrys'' subsp. ''chamaedryoides'' 

## Galéria

(MHNT) Veronica chamaedrys - Plant Habit.jpg | Veronika obyčajná – celkový habitat.
Veronica chamaedrys kz02.jpg | Mladá rastlina.
Veronica chamaedrys subsp. chamaedrys sl12.jpg | Vrchná a spodná strana listov.
Veronica chamaedrys 2 beentree.jpg | Dvojradové ochlpenie stonky (dôležitá črta pre identifikáciu).
Jaapiella veronicae gall in Veronica chamaedrys, Minera, North Wales, July 2020.jpg | Hálka a parazitujúce larvy *Jaapiella veronicae*.
Jaapiella veronicae in gall in Veronica chamaedrys, Minera, North Wales, July 2020.jpg | Hálka a parazitujúce larvy *Jaapiella veronicae*  (detail).
Kräuterbutter.JPG | Maslo s prímesou rôznych bylín, včítane veroniky obyčajnej.


## Referencie

## Iné projekty

Kategória:Flóra na Slovensku
Kategória:Liečivé rastliny
obyčajná
Kategória:Rastliny s modrými kvetmi
Kategória:Rastliny s bielymi kvetmi
Kategória:Rastliny s ružovými kvetmi